Worcester-polisiestasie kry nuwe bevelvoerder | Netwerk24
Worcester-polisiestasie kry nuwe bevelvoerder
Brigadier Mkhuseli Nkwitshi, Worcester-polisiestasie se nuwe stasiebevelvoerder sê hy is gereed om nou saam met die inwoners te werk. Foto: Dominique Jeftha
Worcester-polisie het 'n nuwe stasiebevelvoerder en hy is vasbeslote om nou saam met die gemeenskap te werk.
Brigadier Mkhuseli Nkwitshi, wat die afgelope 30 jaar in die polisiemag is, sê hy sien uit daarna om saam met die mense van Worcester te werk. Nkwitshi kom van die Oos-Kaap en hy glo dat hy bestem is om mense in nood te help.
"Dit was nog altyd my droom om 'n werk te hê waar ek mense kan help," sê hy. Hy sê sy naam Mkhuseli beteken "om te beskerm" en dat hy net sy droom nagejaag het.
Nkwitshi was voor sy verhuising na Worcester in Khayelitsha gestasioneer en sê dat hy hom daartoe verbind om die gemeenskap van Worcester te help om misdaad te bekamp en te voorkom. "Ek sien uit daarna om saam met die héle gemeenskap van Worcester te werk."
Die brigadier gaan misdaadbrandpunte in verskeie gebiede in Worcester besoek om hom van die verskillende gebiede te vergewis. Volgens die nuwe stasiebevelvoerder is die ondersteuning van die Worcester-gemeenskap die enigste manier om te verseker dat misdaadbekamping en -voorkoming suksesvol is.
"Dit is 'n nuwe uitdaging en ons het die ondersteuning van die mense nodig," sê Nkwitshi. Hy beskryf sy leierskapstyl as deelnemend en hy waardeer die insette van ander. Hy voeg ook by dat hy nie noodwendig sal verander hoe dinge gedoen word nie, maar dit tyd sal gee vir mense om gewoond te raak aan sy leierskapstyl.